BEGRUNDELSE

1.Forslagets genstand

Dette forslag vedrører afgørelsen om den holdning, der skal indtages på Unionens vegne i Underudvalget vedrørende Sundheds- og Plantesundhedsforvaltning EU-Ukraine ("SPS-Underudvalget") i forbindelse med den planlagte vedtagelse af en afgørelse om ændring af bilag V til associeringsaftalen.

2.Baggrund for forslaget

2.1.Associeringsaftalen

Associeringsaftalen mellem Den Europæiske Union og Det Europæiske Atomenergifælleskab og deres medlemsstater på den ene side og Ukraine på den anden side ("aftalen") har til formål at skabe forudsætninger for styrkede økonomiske og handelsmæssige forbindelser, der kan føre til Ukraines gradvise integration i EU's indre marked, herunder ved oprettelse af et vidtgående og bredt frihandelsområde, jf. afsnit IV (Handel og handelsrelaterede anliggender) i aftalen, og at støtte Ukraines bestræbelser på at fuldføre omstillingen til en fungerende markedsøkonomi ved en gradvis tilnærmelse af landets lovgivning til Unionens lovgivning. Aftalen trådte i kraft den 1. september 2017.

2.2.Underudvalget vedrørende Sundheds- og Plantesundhedsforvaltning

SPS-Underudvalget skal bistå Associeringsudvalget i dettes handelssammensætning for at nå målene i artikel 59 om at lette samhandelen med varer, der er omfattet af sundheds- og plantesundhedsforanstaltninger, samtidig med at menneskers, dyrs og planters liv og sundhed beskyttes. SPS-Underudvalget vedtager afgørelser, udtalelser, henstillinger, rapporter og fælles foranstaltninger, jf. aftalens artikel 74. SPS-Underudvalget træffer afgørelser ved enighed mellem parterne.

2.3.SPS-Underudvalgets påtænkte retsakt

SPS-Underudvalget vedtager en afgørelse om ændring af bilag V til aftalen, som indeholder en liste over gældende EU-ret, hvortil Ukraine har til hensigt at tilnærme sin lovgivning om sundheds-, plantesundheds- og dyresundhedsmæssige foranstaltninger, jf. artikel 64 i aftalen. Ukraine forelagde i juni 2016 en liste ("helhedsstrategi) for Kommissionen. På grundlag af denne liste blev Rådets afgørelse (EU) 2017/1391 om den holdning, der skal indtages på Den Europæiske Unions vegne i SPS-Underudvalget, vedtaget. SPS-Underudvalgets afgørelse blev imidlertid aldrig truffet, fordi Ukraine kort tid herefter meddelte, at det var nødvendigt med en række præciseringer og ændringer af listen, herunder medtagelsen af visse retsakter, og for at præcisere fristerne for vedtagelse. Efter yderligere udvekslinger og præciseringer vedrørende listen mellem Kommissionen og Ukraine i 2018 blev der opnået teknisk enighed om en revideret liste. Ukraine forelagde den reviderede liste i oktober 2018.

3.Den holdning, der skal indtages på Unionens vegne

Den holdning, der skal indtages på Unionens vegne, har til formål at ændre bilag V til aftalen, som indeholder en liste over gældende EU-ret, hvortil Ukraine har til hensigt at tilnærme sin lovgivning om sundheds-, plantesundheds- og dyresundhedsmæssige foranstaltninger, jf. aftalens artikel 64.

Afgørelsen er det retlige instrument, som fastlægger den holdning, der skal indtages på Unionens vegne i SPS-Underudvalget.

Ved denne afgørelse gennemføres Unionens fælles handelspolitik over for et østeuropæisk partnerland på grundlag af bestemmelserne i ovennævnte associeringsaftale.

Ved Rådets afgørelse ophæves også Rådets afgørelse (EU) 2017/1391, da den liste, der er opstillet ved nævnte afgørelse, er blevet ændret og erstattet af listen til denne afgørelse.

4.Retsgrundlag

4.1.Proceduremæssigt retsgrundlag

4.1.1.Principper

I henhold til artikel 218, stk. 9, i traktaten om Den Europæiske Unions funktionsmåde (TEUF) vedtages afgørelser om "hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen."